کُجام اَکس ءَ ترا بِدیاں؟
اِسحآق خاموشؔ
کُجام اَکس ءَ ترا بِدیاں
ھَمے اَکس ءَ کہ لوگے
لوگ ءِ دیما سُتکگیں لہتے دِگہ لوگ اَنت
سرا اَنت دست پِیر زالے ءَ نِشتگ گوں مُلوری ءَ
دِگہ دیمے ءَ لہتے پْرشتگیں تہت اَنت،
اِران اَنت ،لہتے گردو اَنت
ءُ دُور ءَ لاگریں شِینکے
گُشئے کہ زور لِچّینتگ ماں آزمان ءِ سریگ ءَ
چو کہ نکشے ءَ
کُجام اَکس ءَ ترا بِدیاں
ہمے اَکس ءَ کہ زہگے مکتب ءِ دیما کِتاباں گوں وتی نِشتگ
بلائیں گیٹ بند اِنت
گْونڈوانی دیم مونجا اِنت
ءُ لہتے گْونڈوانی باسک ءَ سْیاہیں پٹّی یے بستگ
کماشے دُور چہ دَمک ءِ دپ ءَ اوشتاتہ سئیل ءَ اِنت
بِگندئے ہیڈماسٹر بیت
ءُ لہتے گْونڈو دِیوالانی دیما سْیہ کنان اَنت
چیزے لِکّان اَنت
کُجام اَکس ءَ ترا بِدیاں
ہمے اَکس ءَ کہ کِشکے
کِشک ءِ لمب ءَ شیشگیں آپے روان اِنت ملّاں ملّان ءَ
رِچان اِنت گْورمے ءِ کُٹّ ءَ
دپ اِش ہونین اَنت لہتے رستر اَنت
کہ آپ ءِ پانِیگ اَنت
ءُ لہتے گْورگ ءُ سْیہ پَس کپتگنت چیرءَ تلمبے ءِ
ہمے اَکس ءِ تہا دُور ءَ کسانیں زہگے اوں زاہِر
چہ تُرس ءَ دست ئےِ چمّان اَنت
کہِیرے ءِ بُن ءَ نِشتگ
کُجام َاَکس ءَ ترا بِدیاں
چراگے گْوات ءِ باہوٹ اِنت
کسانیں بالویے توّاپ ءِ فرض ءُ سُنّتاں کپتگ
ءُ بانزُل کمُّکے اوں سُتکگ اَنت یکّ ءُ دو جاگہ ءَ
ءُ پُشتی نیمگ ءَ یک کڈّکے کہ گِزدپیگ ئےِ اوں دپ ءَ نیست اِنت
کش ءَ تہتے ءِ روتانی سرا وپتگ نرازے
اَنچو وش واب اِنت گُشئے ’’ اصحابِ کہف‘‘ءِ غار ءِ پانگو اِنت
کُجام اَکس ءَ ترا بِدیاں
ہمے عکس ءَ کہ لہتے مَچّ رُستگ لوگے ءِ دیما
کسانیں کاپَرے ءُ کاپر ءِ جمک ءَ
دو دانگ شانتُل اَنت کہ ڈبّ یے ءَ بند اَنت
بگورے سْراپ کنان اِنت مشک ءِ چیر ءَ
دْرپک ءِ پہنات ءَ
پدا لہتے جنین آدم تِگردے ءِ سرا نِشتگ
گُد ءِ اَشَر ءَ گوں دِلگوش اَنت
بلئے ساہِگ وت ءَ کشّان اِنت بان ءِ چارِک ءَ آدیم
ءُ روچ ءِ بْرانز سک تُْرند اَنت
کُجام اَکس ءَ ترا بِدیاں
گُباریں موسمے، بازارے ، لہتے پْرشتگیں بان اَنت
جِنکّے ءُ بچکّے نِشتگ اَنت چیر ءَ شِریِشے ءِ
اے عکس ءِ ہر ندارگ پدّر اِنت نزّیک ءَ
سہر ااِنت
بچکّ ءِ دستے بُرزاد اِنت
گُشئے کہ زَہر گِپتگ چِیزے گُشگ ءَ اِنت
جنک ءِ راستی چمّ ءِ اَرسی تْرمپے داں اَنارکاں سر
اے اَرس ءِ تْرمپ
آژناہے، درآمد، دوست ءُ دوزواہے ءُ پجّاروکے ءِ بُوت کنت
ءُ دْرستاں مستریں اے گپ
گُہارے بُوت کنت
بْرات ءِ جتائی ءِ غماں پْروشتگ
اناگہ بْرات شش سال ءَ چہ پد واترّ اِنت ، اتکگ
چہ درانڈیھ ءَ
بگندئے کِسّہ اوں دِگرے
کُجام عکس ءَ ترا بِدیاں
ہمے اَکس ءَ کہ من لہتے کتابانی تہا جِند ءَ شُہاز ءَ آں
منی چار نیمگ ءَ لہتے کِتاب ءُ کُہنیں ماہتاک اَنت
دو سئے نوکیں تاکبند اَنت
کتابانی سرا ایر اِنت بلاہیں زنگی ایں کُبلے
کہ تاکان ءَ مہ شنگین ایت خبیثیں گْوات یکّ یکّ ءَ
من ءَ دست ءَ اِنت کُہنیں ’’ایگل‘‘ ایں قلمے
نبیساناں رواناں کاپی ءِ تاکاں
منی آستونک ءِ چانکاں کِشک کِشکیں عکسے پیداور
منی مات پُچِنَگ ءَ اِنت چادِر ءِ چانکاں منی،
یک کُنڈے ءَ نِشتگ
چہ دیم ءَ بزّگی ءِ دِلپدردیں کِسّہ یے تالان
ءُ پِیشانی ءِ کْرچکاں عَہدے ءِ داستان وانگ بیت
کُجام اَکس ءَ ترا بِدیاں!! ____